"Setswana Puo ya Gae (HL)/P2 12 DBE/Ngwanaitseele 2022 NSC – Kaedi ya go Tshwaya POTSO 10: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa. MASEGO – G Mokae  Ke boammaaruri jo bo ka se ganediweng ka gope gore botlhoko ga bo ke bo nnela ruri mo mothong ka yo o simololang ka botlhoko o feleletsa ka monate.  Masego o simolola ka botlhoko ka e le mongwe wa bana ba bathapiwa ba dipolase ba ka dinako dingwe ba neng ba tshwanetse go se ye kwa sekolong ka ntlha ya fa ba ne ba ya go thusa bagolo ba bona ka ditiro tsa dipolase. Dikolo le tsona ka dinako tseo, di ne di sa tlale seatla ka bontsi jwa maburu a dipolase bo ne bo sa ba agele tsona. Seno ke botlhoko jo Masego a rakaneng najo ka go dira mo polaseng mmele wa gagwe o sa le monnye.  Masego o ne a romelwa kwa sekolong sa Sedimosang ka ntlha ya fa a ne a abetswe maboko go utlwala. Go ne go solofetswe gore o tlaa bona ditšhono tse dintsi tsa go nna le isago e e tsabakelang fa a ne a le koo. Ka bomadimabe, leeto la gagwe la go nna le bokamoso jo bo phatsimang le ne la kgaolwa ke lefufa la ditsala.  Tsala ya gagwe e bong Sannah o ne a mo fufegela ka a ne a ba gaisa, mme a mo logela leano la go mo pateletsa go nwa nnotagi fa ba ne ba tsere leeto la go ya kwa dikgaisanong tsa sekolo tsa mmino. Masego e ne e se monwi wa tagi, fela o ne a tshaba go swabisa tsala ka e ne e mo eme nokeng ka dilwana tsa sekolo gonne a ne a le dikobo di magetleng. Seno se tlholela Masego botlhoko jwa go betelelwa ke Ntsime ka a ne a ipusolosetsa gonne a ne a gana go ratana nae.  Masego o ima ngwana wa dikgora a bo a patelesega go busediwa kwa gae gonne mo malobeng baithuti ba ne ba sa dumelelwe go ima ba santse ba tsena sekolo. Ano ke matlhotlhapelo a ga Masego a go belesediwa mmogo le go latlhegelwa ke isago e e tsabakelang.  Go tiisa molao ga ga Rre Kgabo Motsepe mo go Masego, o welwa ke botlhoko jwa go teketwa mo go maswe ka ntlha ya fa a ne a imile. Se sa tlholela Masego botlhoko jo bo seng kana ka sepe ka botshelo jwa gagwe gammogo le lesea bo ne bo le mo magareng ga loso le bophelo. O ne a le mo phaposing e go neng go twe ke ya kalafo e e tebileng. A se na molomo, a dikaganyeditswe ke dikgetsi tsa polasetiki tse di neng di tletse metsi le melemo ya mebalabala. Seemo sa lesea se ne se na le matshosetsi a magolo, mme fela la ba tshelela fa morago ga karo e e neng ya dirwa gore le ntshiwe mo go mmaalona.  Morago ga go tshola ngwana o ne a lebagana le botlhoko jwa go se boele sekolong. O ne a ya go fatela ngwana ka ntlha ya mokgweleo wa go nna motsadi a le esi. E ne e le mo gare ga mariga, o ka se bone go feta mongwe mo mebileng e se kae go tswa fa a neng a nna gona. Go ne go le bokete mo go ena go tsogelela go ya tirong.  Ka botlhoko bo sa nnele ruri, Masego fa a ntse a direla ba ga Lazar o ne a simolola go ratana le Vusi Mgoma. Masego o ne a mmegela ka go tshwarwa ga gagwe le setshwantsho sa ga Vusi se mapodisi a se mo supeditseng. Ba ne ba mmotsa gore a Vusi o a tle a jele ba ga Lazar nala. Morago ga gore kiletso ya ga Vusi e emisiwe ba ne ba golaganngwa mo lenyalong le le boitshepo. Masego o ne a ja monakaladi wa kobolela a thakgalala a nna kwa ga mothakga.  Masego o ne a leboga fa Modimo a mo file monna yo o botlhale le bopelonomi. Vusi o ne a rata Sello ka lerato la nnete jaaka e kete ke morwae wa madi. Kwalololo e ileditswe Phetla"